text: Кафене.бг - Литературна анкета. Анчо Калоянов
  Издателска къща "ХЕРМЕС" представя на вниманието на читателите книгата "Литературна анкета. Анчо Калоянов" от Иван Станков
  Поради големия интерес към историческия роман "Димитър Злочести и Войводата Патрев" от Анчо Калоянов, Издателска къща "Хермес" пуска четвърто издание на книгата. Заедно с него на 23 март излиза и литературна анкета с големия белетрист и фолклорист. Автор на анкетата е проф. Иван Станков – близък приятел и колега на Анчо Калоянов.
  Анкетата разгръща Анчо Калоянов в сферата на трите му "производства" – художествено творчество, етнология в широкия смисъл на думата и хора за българската култура. В композиционно отношение тя е организирана по традиционния начин – въвеждаща обща част, надзъртане в родовите "хроники", детство, юношество, образование. Следва оглеждане първо на художествената продукция, после на научната – със стремеж за придържане към хронологията, макар това в устна анкета да е трудно постижимо.
  Отделено е специално място за "библиотеката", за писателите, които са го впечатлявали и от които се е учил или му се е искало да го направи. И чужди, и български. Отношенията, по-близки или по-далечни, които е поддържал с автори, влезли преди него в литературата, или с негови съвременници. А също и за отгледаните от него хора.
  Включена е и една съвсем преднамерена авторска част на Анчо Калоянов, наречена "Пътеводител". Тя съдържа "разказани" фотографии. Снимките с придружаващите ги малки текстове наистина разказват – отвъд времето на снимката, отвъд събитието и дори отвъд участниците. Като събрани парчета от скъсана кинолента, те правят видимо "времето" Анчо Калоянов.
  Заповядайте на официалната премиера на книгата, която ще се състои на 20 март от 17,30 ч. в РБ "П. Р. Славейков", Велико Търново.
  Ден след Велико Търново Анчо Калоянов ще гостува и в Русе. Заповядайте на 21 март от 18,00 ч. в книжарница "Хермес" – ул. "Александровска" №71.